
Проект!



П О С Т А Н О В Л Е Н И Е      №  …

от … …… 2024 година


ЗА създаване на Съвет по медийна грамотност


М И Н И С Т Е Р С К И Я Т      С Ъ В Е Т

П О С Т А Н О В И :


		Чл. 1. (1) Създава Съвет по медийна грамотност, наричан по-нататък „Съвета”,
като постоянно действащ консултативен орган към Министерски съвет.
(2) Съветът е орган за координация на органите на изпълнителната власт по въпросите, свързани с медийната грамотност , който работи в сътрудничество с други държавни органи, органи на местното самоуправление и с неправителствени организации при определянето и провеждането на държавната политика в областите на медийната грамотност.
Чл. 2. (1) Съветът изпълнява следните функции:
1. консултира Министерския съвет при изготвянето и изпълнението на националната политика на Република България за медийна грамотност в съответствие с разпоредбите на Закона за радиото и телевизията като издава насоки и препоръчва действия за изпълнение на целите и мерките за насърчаване и развитие на уменията за медийна грамотност във връзка с разпоредбата на член 33а, параграф 3 от Директивата за аудиовизуалните медийни услуги, в т.ч. чрез идентифициране, документиране и разширяване на добрите практики в областта на медийната грамотност
2. формулира стратегическите цели, националните мерки и инструменти за насърчаване и развитие на медийната грамотност на български граждани;
3. решава въпроси от координационен характер, свързани с медийната грамотност, които са от компетентността на повече от едно министерство или ведомство;
4. обсъжда и изготвя предложения за решаването на въпроси от координационен характер в изпълнение на целите, заложени в плановете за действие на Европейската комисия за демокрацията и в подкрепа на възстановяването и трансформацията на европейските медии в цифровото десетилетие, както и с Европейската декларация относно цифровите права и принципите за цифровото десетилетие, доколкото се отнасят до мерки за повишаването на медийната грамотност на гражданите
5. улеснява взаимодействието между различните заинтересовани страни, включително чрез подпомагане сътрудничеството с юридическите лица с нестопанска цел за формиране и провеждане на националната политика за медийна грамотност
6. подобрява координирането на политиката на ЕС, програмите за подкрепа и инициативите за медийна грамотност между заинтересованите страни в съответствие с приоритетите и програмите на Европейския съюз;
7. подпомага осъществяването на обмен на добри практики и включването на заинтересованите страни в изпълнението на националната политика за медийна грамотност в европейски програми; 
8. предлага и планира провеждането на национални форуми по медийна грамотност, включително с международно участие;
9. предлага, планира и подкрепя провеждането на информационни кампании по въпросите на медийната грамотност;
10. одобрява образователни програми и материали за обучаващи и обучавани, включително журналисти;
11. съдейства за финансовото обезпечаване на дейности по медийна грамотност;
12. идентифицира възможности за включване на медийната грамотност във фестивални програми и информира за тези възможности културните институти и на организации, вписани в информационния  регистър на Министерството културата;
13. идентифицира възможности за изграждане на партньорства с национални представителства в България на международни организации, чиито приоритети и политики за управление, партньорства и подкрепа за организации с нестопанска цел включват инициативи и проекти за развитие на медийна грамотност; 
14. извършва мониторинг и оценка на напредъка на инициативите за медийна грамотност  в България; 
15. по искане на Министерския съвет на Република България или отделни негови членове, както и на други държавни и общински институции, дава становища и по други въпроси, свързани с развитието на медийната грамотност в България; 
16. сформира, поддържа и координира работата на работните групи на Съвета, включващи членове на Съвета, представители на институции и външни лица или организации; 
17. дава предварително становище по проектите за нормативни актове, които съдържат разпоредби, свързани с изпълнението на политиката за медийна грамотност; 
18. дава предварително становище по проектите на документи за обявяване на процедури за безвъзмездно финансиране на проекти, свързани с изпълнението на политиката за медийна грамотност; 
19. предлага на Министерския съвет, чрез председателя си, приемането на нормативни актове, свързани с медийната грамотност; 
20. изпълнява и други дейности, свързани с медийната грамотност  
(2) Съветът приема и представя на Министерския съвет ежегоден доклад за дейността си в срок до 31 март на следващата година.
Чл. 3. (1) Съветът се състои от председател, членове и секретар. 
(2) Председател на съвета е министърът на културата,  в качеството си на централен едноличен орган на изпълнителната власт, който съгласно чл. 33а от Закон за радиото и телевизията,  инициира и ръководи дейността по изготвяне на национална политика за медийна грамотност, определя персоналния състав на Съвета със заповед по реда и критериите, посочени в ал. 3. Той може да възлага изпълнението на своите правомощия на заместник-министър на културата. 
(3) Членове на съвета са:
а) представители на органи на публичната власт, които следва да участват в разработването и осъществяването на политиката за медийна грамотност по компетентност съгласно националното законодателство и действащите стратегически документи на национално ниво
1. [bookmark: _Hlk168122240]министърът на образованието и науката или упълномощено от него лице;
2. министърът на младежта и спорта или упълномощено от него лице;
3. министърът на труда и социалната политика или упълномощено от него лице;
4. министърът на електронното управление или упълномощено от него лице
5. министърът на правосъдието или упълномощено от него лице;
6. министърът на вътрешните работи или упълномощено от него лице;
7. министърът на външните работи или упълномощено от него лице;
8. министърът на отбраната или упълномощено от него лице;
9. министърът на финансите или упълномощено от него лице; 
10. председателят на Съвета за електронни медии или упълномощено от него лице
11. председателят на Комисията за регулиране на съобщенията или упълномощено от него лице
12. изпълнителният директор на Националното сдружение на общините в Република България или упълномощено от него лице
13. председателят на Националния статистически институт  или упълномощено от него лице
14. изпълнителният директор на Институт за публична администрация или упълномощено от него лице
15. директорът на Центъра за оценяване в предучилищното и училищното образование
16. директорът на Бюро Творческа Европа България, офис МЕДИА
б) генералните директори на обществените медии
1. генералният директор на Българската национална телевизия
2. генералният директор на Българското национално радио
3. генералният директор на Българската телеграфна агенция
в) председатели на представителните медийни организации и на независимите професионални журналистически организации и на комисията за журналистическа етика в България
г) представители на национално представените синдикални организации и организации на работодателите.
д) ръководители на катедри и/или магистърски и докторски програми и изследователски институти в държавни и частни висши учебни заведения в страната, чиято научна и преподавателска дейност обхваща специалностите: медийни и комуникационни изследвания, медийно право и политика, журналистика и масова комуникация, медийна педагогика
е) председатели или експерти на изследователски звена (центрове), чиято изследователска дейност е съсредоточена върху и/или включва в значителна степен изследвания в сечението на демокрацията, върховенството на закона и медиите
ж) председателят или избран от него представил на библиотечните сдружения в Р. България, които обединяват, координират, подпомагат и популяризират дейността на културните институти по чл. 7 от Закона за обществените библиотеки, както и на професионалните сдружения, представени в Националния съвет по библиотечно дело, създаден със Заповед РД 09-195, 13.03.2020 г. на основание чл. 47, ал. 1 от Закона за обществените библиотеки и чл. 5, ал. 2 от Устройствения правилник на Министерството на културата
з) председатели на неправителствени организации и на коалиции от организации (мрежови организации) в обществена полза, чиято мисия и дейност удовлетворява критериите за компетентност, представителност и експертност в полето на медийната грамотност:
1. към момента на присъединяването ѝ към Съвета организацията е осъществила инициативи и проекти на организацията са представени в приложенията на първия Доклад на Република България относно предприетите мерки за насърчаване и развитие на уменията за медийна грамотност във връзка с разпоредбата на член 33а, параграф 3 от Директивата за аудиовизуалните медийни услуги
2. отговаря на допълнителни критерии за компетентност, представителност и експертност в полето на медийната грамотност, предложени от представителите на академичните структури и научните звена и утвърдени от Съвета, чиято кандидатура е гласувана с обикновено мнозинство от Съвета
и) представители на български представителства на международни организации, които развиват и изпълняват проекти в областта на културата и образованието, относими към критериите по т. 3, ал.3, т. з)
й) представители на институции с право на съвещателен глас чрез писмени и устни становища, определени със заповед на министъра на културата, но без право да участват при формирането на кворума и при гласуването.
(4) Секретар на съвета е директорът на дирекция „Международно сътрудничество, европейски проекти и регионални дейности” в администрацията на Министерство на културата.
Чл. 4. (1) В зависимост от разглежданите въпроси в работата на съвета може да се включват представители на държавни институции, общини, научни, работодателски, синдикални и неправителствени организации, и др., определени от Министъра на културата в съответствие с категориите и критериите, посочени в чл.3, ал.3.
(2) Министърът на културата като едноличен орган на изпълнителната власт със специална компетентност да инициира и ръководи дейността по изготвяне на национална политика за медийна грамотност по чл. 33а (2) може да изменя състава на Съвета и да освобождава членовете на Съвета по ал. 1.
(3) Лицата по ал. 1 имат право на: 
1. достъп до дневния ред и материалите за заседанията; 
2. участие в заседанията на съвета; 
3. представяне на писмени становища по въпросите, разглеждани от съвета; 
4. изказвания по въпросите, включени в дневния ред.
(4) Лицата по ал. 1  участват при формирането на кворума и при гласуването.
Чл. 5. При поискване от председателя на съвета органите на изпълнителната власт са длъжни да предоставят необходимата информация, свързана с функциите на съвета.
Чл. 6. (1) Към съвета се създават секторни работни групи, наричани по- нататък „работни групи”, в следните области: 
а) Формално образование
б) Учене през целия живот
в) Доставчици на медийни услуги и онлайн платформи
г) Библиотеки и читалища
д) Оперативна група Проучвания, изследвания и доклади по чл. 33а ЗРТ, без да се засяга задължението за изготвяне на ежегоден доклад за изпълнението на политиката  за медийна грамотност на СЕМ по чл. 33а (3) 3
е) Финансиране
ж) Международно сътрудничество
(2) Съставът на групите се утвърждава от Съвета с квалифицирано мнозинство от най-малко 2/3 от всички членове на Съвета с право на глас по предложение на секретаря на Съвета
(3) Групите може да се разпускат, изменят и допълват със заповед на Министъра на културата въз основа на внесени мотивирани становища на най-малко половината от редовните членове на Съвета (с право на глас)
(4) Работните групи по ал. 1 подпомагат съвета като подготвят анализи, становища, доклади, проекти на нормативни актове и други материали във връзка с функциите на съвета по чл. 2.
(5) Оперативната група по чл. 6 ал. 1, т. д) ръководи изготвянето на докладите на Р. България в изпълнение на задължението по чл. 33а 2. от Директива (ЕС) 2018/1808 (ДАВМУ) 
Чл. 7. (1) Работните групи по чл. 6 се състоят от председател, секретар и членове.
(2) Председателят на работните групи се определя с абсолютно мнозинство от членовете на работените групи: 
(3) Председателят на работна група със заповед определя секретаря и членовете на групата.
(4) За секретар на съответната работна група се определя директор на дирекция от съответното министерство.
(5) За членове на съответната работна група се определят най-малко по един представител на  компетентните институции и организации, представляващи всяка от заинтересованите страни, представи в Съвета, чиято компетентност е в полето на дейност на съответната работна група 
(6) Със заповедта по ал. 3 в състава на работна група може да се включат, без право на глас, и по един представител на организациите по чл. 3 ал. 3 й)
(7) Председателят на работна група може да привлича експерти, които имат компетентност и опит по въпроси, които са предмет на разглеждане от групата. Експертите участват в работата на работната група без право на глас. 
(8) Работните групи осъществяват дейността си по приети от съвета правила за работа.
Чл. 8. (1). Председателят на съвета:
1. представлява съвета;
2. насрочва, определя дневния ред и ръководи заседанията;
3. утвърждава протоколите от заседанията;
4. внася за приемане от Министерския съвет приетата  от съвета годишна работна програма, както и нормативни актове, които са в обхвата на политиката за медийна грамотност 
5. внася за одобряване от Министерския съвет приет от съвета годишен отчет за изпълнението на мерките, включени в годишната работна програма
(2) При отсъствие на председателя, функциите по ал. 1 се изпълняват от определен от него член на съвета.
(3) Секретарят на Съвета:
1. подпомага председателя на съвета в неговата работа като организира
подготовката и провеждането на заседанията на съвета; 
2. участва лично или чрез определен от него представител в заседанията на
работните групи, без право на глас;
3. координира взаимодействието между съвета и работните групи; 
4. координира взаимодействието между работните групи; 
5. координира работата на постоянните експерти към съвета; 
6. организира необходимия обмен на информация, свързана с изпълнението на решенията на съвета;
7. осигурява оперативното взаимодействие на съвета с администрациите на органите на изпълнителната власт.
Чл. 9.(1) Членовете на съвета, включително председателят:
1. участват в заседанията и обсъждат определените в дневния ред въпроси;
2. може да изразяват становища, бележки и предложения по определените в
дневния ред въпроси, както и по други въпроси, свързани с функциите на
съвета; 
3. участват в приемането на решения. 
(2) Участието в заседанията на съвета е лично, освен в случаите по ал. 3. 
(3) При невъзможност да участва в заседание член на съвета се представлява от
определен от него заместник.

Чл. 10. Организационно- техническото и експертното обслужване на дейността на съвета се осигурява от секретариат, функциите на който се изпълняват от дирекция „МСЕПРД“ в администрацията на Министерство на културата.
(2) Секретариатът:
1. подпомага Секретаря на съвета в неговата работа;
2. осигурява дейността на съвета, като го подпомага експертно и технически, включително но не само:
3. набира, обобщава и анализира информация във връзка с дейността на съвета;
4. изготвя становища и експертни заключения; 
5. организира подготовката и провеждането на заседанията на съвета, включително като подготвя материали за дневния ред; 
6. организира изготвянето на годишните отчети за изпълнението на политиката за медийна грамотност в съответствие с правната и стратегическата рамка за медийната грамотност в България и с годишния план за работа на Съвета 
7. съставя протоколите от заседанията на съвета;
8. съхранява документацията за работата на съвета; 
9. води отчетност на решенията на съвета;
10. публикува необходимата информация за дейността на съвета в Портала на консултативните съвети;
11. извършва други дейности, възложени от председателя на съвета.
Чл. 11. (1) Съветът осъществява дейността си като провежда заседания, на които обсъжда въпросите, които са от неговата компетентност, и приема решения.
   (2) По решение на председателя на съвета заседанията се провеждат
присъствено.
Чл. 12. Съветът приема решения, ако на заседанието присъстват лично или чрез
заместник най-малко половината плюс един от състава на съвета.
Чл. 13. Свикването на съвета за заседание се извършва от председателя по негова
инициатива, или по предложение на член на съвета.
(2) Поканите за свикване на заседание и дневният ред се изпращат на членовете
на съвета от секретаря на съвета не по-късно от 5 работни дни преди датата на
заседанието чрез Системата за електронен обмен на съобщения.
(3) В срока по ал. 2 секретариатът изпраща по електронен път до членовете на
съвета и материалите за заседанието, включително проект на решения по въпросите от
дневния ред.
(4) Срокът по ал. 2 може да бъде съкратен от председателя на съвета при
възникнала спешна необходимост от провеждане на заседание. В тези случаи поканите
за свикване, дневният ред и материалите за заседанието се изпращат от секретариата по
електронен път в срок до 2 работни дни преди датата на заседанието.
Чл. 14. (1) Всеки член на съвета може да прави мотивирани предложения за
допълване на дневния ред в срок до два работни дни преди датата на заседанието.
(2) Предложенията по ал. 1 съдържат описание на въпроса и проект на решение.
(3) Предложенията по ал. 1 се изпращат по електронен път до останалите членове
на съвета, с копие до Секретариата, и се докладват своевременно от секретаря на съвета
на председателя.
(4) Включването в дневния ред на предложенията по ал. 1 се гласува в началото
на съответното заседание.
Чл. 15. (1) Решенията на съвета се приемат с явно гласуване и с мнозинство
повече от половината от присъстващите членове на съвета / техни заместници,
включително председателя.
(2) Членове на съвета, които са изразили особено мнение, следва да го представят
на председателя на съвета писмено в срок до 3 работни дни от провеждане на
заседанието. Наличието на особено мнение се отразява в протокола от заседанието, а
след представянето му се прилага към последния.
Чл. 9. (1) За заседанията на съвета се изготвя протокол. В протокола се вписват
дневния ред, присъствалите лица и приетите от съвета решения.
(2) Протоколът от заседанието се съставя от секретариата в срок до 5 работни дни
от датата на провеждане на заседанието и се подписва от секретаря.
(3) Съставеният протокол от заседанието се утвърждава от председателя на
съвета. След утвърждаването на протокола електронен образ от него се изпраща от
Секретариата на членовете на съвета по електронен път и се публикува на страницата
на съвета в Портала на консултативните съвети.
(4) Към протокола от заседанието се прилагат материалите по дневния ред,
включително становищата по тях, а когато такива са направени – и особените мнения.
Към протокола от заседанието се прилага и присъствен лист.

ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Постановлението се приема на основание чл. 22а, във връзка с чл. 21 и 22 от Закона за администрацията.


МИНИСТЪР-ПРЕДСЕДАТЕЛ:
ДИМИТЪР  ГЛАВЧЕВ

ГЛАВЕН СЕКРЕТАР НА
МИНИСТЕРСКИ СЪВЕТ:
[bookmark: _GoBack]ГАБРИЕЛА   КОЗАРЕВА


ТОДОР КЕРАНОВ
ГЛАВЕН СЕКРЕТАР


МЕЛИНА ИВАНОВА
И. Д. ДИРЕКТОР НА ДИРЕКЦИЯ ПНДПП

Съгласували:
Виктор Стоянов – заместник-министър
Д. н. Силва Хачерян – директор на дирекция МСЕПРД
Изготвил:
Орхидея Стефанова – държавен експерт в дирекция МСЕПРД

